Maatietopalvelu

Kyselyvastaus

**Asiakirjan tunnus:** KT1071

**Päivämäärä**: 8.5.2025

**Julkisuus:** Julkinen

**Somalia / Päivitys: Puntmaan yleinen tilanne**

**Somalia / Update: General situation in Puntland**

Kysymykset

1. Mikä on Puntmaan yleinen tilanne (poliittinen tilanne, kulkuyhteydet, turvallisuustilanne alueittain, oikeusjärjestelmä, ihmisoikeustilanne, humanitaarinen tilanne)?

Questions

1. What is the general situation in Puntland (political situation, transportation, regional security situation, justice system, human rights situation, humanitarian situation)?

Tämä maatietovastaus on laadittu päivittämään Maahanmuuttoviraston päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi. Tässä päivityksessä on hyödynnetty pääasiassa vuoden 2024 alusta lähtien julkaistuja lähteitä.

# Mikä on Puntmaan yleinen tilanne (poliittinen tilanne, kulkuyhteydet, turvallisuustilanne alueittain, oikeusjärjestelmä, ihmisoikeustilanne, humanitaarinen tilanne)?

Somalian koillisosassa sijaitseva Puntmaan autonominen osavaltio perustettiin vuonna 1998. Puntmaa ei ole tavoitellut itsenäisyyttä.[[1]](#footnote-1) Somalian liittovaltion perustuslain uudistusprosessi on kuitenkin aiheuttanut uusia jännitteitä liittovaltion hallituksen ja Puntmaan osavaltion hallinnon välille.[[2]](#footnote-2) Alkuvuonna 2024 Puntmaan osavaltio vetäytyi Somalian liittovaltion kiistanalaisesta perustuslain uudistusprosessista ja ilmoitti toimivansa itsenäisen valtion tavoin, kunnes perustuslakia koskeva kiista on ratkaistu ja uusi perustuslaki on hyväksytty kansanäänestyksen kautta.[[3]](#footnote-3)

Lähteiden mukaan Puntmaa on yksi Somalian vakaimmista ja rauhallisimmista alueista.[[4]](#footnote-4) Puntmaalla on oma keskushallinto, perustuslaki, osavaltion instituutiot sekä omat paikallisviranomaiset ja turvallisuusjoukot.[[5]](#footnote-5) Puntmaa kontrolloi suurinta osaa hallintoalueestaan, tarjoaa perusturvaa, ja sillä on vaatimaton kapasiteetti koordinoida avustusprojekteja, verottaa tuontia ja vientiä sekä hallinnoida joitakin peruspalveluita.[[6]](#footnote-6) Puntmaassa on tapahtunut merkittävää edistystä hallintorakenteiden vakauttamisessa, kapasiteetin vahvistamisessa sekä jonkin asteisen demokratisaation saavuttamisessa puolueiden perustamisen ja presidentin valintaprosessin kautta, joihin on kuulunut rauhanomainen vallan siirto.[[7]](#footnote-7)

Puntmaassa poliittista valtaa käyttävät poliittisten instituutioiden sijaan klaanit. Vaikutusvaltaisimpien klaanien välinen valtataistelu on aiheuttanut poliittisia levottomuuksia ja väkivaltaisia yhteenottoja etenkin vaalien yhteydessä.[[8]](#footnote-8) Vuoden 2024 alussa Said Abdullahi Deni valittiin uudelleen Puntmaan presidentiksi rauhanomaisissa vaaleissa.[[9]](#footnote-9) Vaaleja edelsi kuitenkin poliittinen kiista vaalitavasta, joka aiheutti myös väkivaltaisuuksia turvallisuusjoukkojen ja aseellisen oppositioryhmän välillä pääkaupunki Garowessa kesällä 2023.[[10]](#footnote-10) Oppositio suurelta osin hyväksyi vaalituloksen, vaikka kirjoittamattoman säännön mukaan seuraava presidentti olisi tullut valita klaanikierron mukaisesti Nugaalin maakunnan valtaklaanista Majerteen/Issa Mohamudista.[[11]](#footnote-11) Presidentti Deni edustaa Barin maakunnan valtaklaania Majerteen/Osman Mohamudia.[[12]](#footnote-12)

Puntmaan osavaltioon kuuluvat Nugaalin ja Barin maakunnat sekä Mudugin maakunnan pohjoisosat.[[13]](#footnote-13) Lisäksi Sanaagin ja Soolin maakuntien itäosat sekä Caynin alue Togdheerin maakunnan eteläosissa (ts. Buuhoodlen piirikunta) ovat kiistanalaisia alueita, joita sekä Puntmaa että Somalimaa vaativat omakseen.[[14]](#footnote-14) Puntmaan aluevaatimukset perustuvat Harti-klaanien[[15]](#footnote-15) levinneisyyteen. Puntmaan suurimpia kaupunkeja ovat Garowe, joka on osavaltion pääkaupunki, sekä Bossaso ja Galkayo.[[16]](#footnote-16) Puntmaassa toimii kolme kansainvälistä lentokenttää, jotka sijaitsevat Garowessa, Bossasossa ja Pohjois-Galkayossa.[[17]](#footnote-17)

Puntmaan täsmälliset rajat ovat kiistanalaiset, ja ne ovat aiheuttaneet konflikteja sekä Somalimaan että Galmudugin osavaltion kanssa. Puntmaa ei ole koskaan kontrolloinut kokonaan vaatimiaan alueita Soolissa, Sanaagissa, Etelä-Togdheerissa tai Pohjois-Mudugissa. Landinfon maatietoselvityksen mukaan Puntmaan hallinnolla ja turvallisuusjoukoilla on pysyvä läsnäolo Barin ja Nugaalin maakunnissa sekä Mudugin maakunnan pohjoisosissa.[[18]](#footnote-18)

Landinfon elokuussa 2024 julkaiseman maatietoselvityksen mukaan Puntmaan turvallisuustilanne on yleisesti suhteellisen vakaa ja rauhallinen. Aseelliset konfliktit Puntmaassa ovat olleet pääosin lyhtyaikaisia ja/tai rajoittuneet pienemmille tai syrjäisemmille alueille. Vaalien aikana tilanne osavaltiossa on yleensä ollut jännitteinen. Landinfon maatietoselvityksen perusteella Puntmaan turvallisuustilanteeseen vaikuttavat etenkin al-Shabaabin ja Islamic State Somalian (IS Somalia) toiminta, Puntmaan ja Somalimaan välinen rajakonflikti sekä rajakonflikti Galkayon kaupungissa. Lisäksi Puntmaassa esiintyy klaanien välisiä konflikteja etenkin maaseutualueilla liittyen maa- ja laidunaluekiistoihin.[[19]](#footnote-19)

Puntmaa kontrolloi suurinta osaa hallintoalueestaan, vaikka al-Shabaab ja IS Somalia toimivat alueella.[[20]](#footnote-20) Puntmaan hallintoa tukevat joukot kontrolloivat Barin ja Nugaalin maakuntia sekä Mudugin maakunnan pohjoisosia, lukuun ottamatta Barin maakunnan vuoristoalueita. Soolin, Sanaagin ja Caynin kiistanalaiset alueet eivät ole Puntmaan hallintoa tukevien joukkojen kontrollissa, vaan ne ovat enimmäkseen epäselvän hallinnan alueita.[[21]](#footnote-21) Vuonna 2023 Dhulbahante-klaani ja SSC-klaanimilitiat[[22]](#footnote-22) perustivat Soolin alueelle erillishallintoalueen nimeltä SSC-Khatumo.[[23]](#footnote-23) SSC-Khatumon poliittisen vaikutusvallan arvioidaan ulottuvan Soolin, Sanaagin ja Caynin alueille.[[24]](#footnote-24) Al-Shabaab ja IS Somalia ovat läsnä Puntmaan vuoristoalueilla.[[25]](#footnote-25) IS Somalian toiminta on keskittynyt Barin maakuntaan.[[26]](#footnote-26) Al-Shabaabilla on tukikohtia ja vaikutusvaltaa Barin ja Sanaagin maakuntien alueille levittäytyvällä vuoristoalueella.[[27]](#footnote-27)

Landinfon mukaan Puntmaassa esiintyy väkivaltaisia välikohtauksia, jotka aiheuttavat useita kuolonuhreja vuosittain. Puntmaassa konfliktit ovat kuitenkin ajallisesti ja/tai alueellisesti rajallisia ja kohdistuvat harvoin siviiliväestöön, josta suurin osa asuu suurimmissa kaupungeissa.[[28]](#footnote-28)

ACLED-konfliktitietokannan mukaan vuonna 2024 Puntmaassa raportoitiin eniten turvallisuusvälikohtauksia Barin, Mudugin ja Sanaagin maakuntien alueilla. Barin maakunnassa raportoitiin al-Shabaabin ja IS Somalian toimintaa sekä niiden vastaisia sotilasoperaatioita, mukaan lukien ilmaiskuja. Sanaagin maakunnassa turvallisuusvälikohtaukset keskittyivät Puntmaan ja Somalimaan kiistanalaisiin rajapiirikuntiin[[29]](#footnote-29), missä raportoitiin pääasiassa klaanikonflikteja ja klaanimilitioiden aiheuttamia väkivaltaisuuksia. Myös Mudugin maakunnan pohjoisosissa[[30]](#footnote-30) turvallisuusvälikohtaukset painottuivat Puntmaan ja Galmudugin osavaltioiden rajalla sijaitsevaan Gaalkacyon piirikuntaan[[31]](#footnote-31), missä raportoitiin enimmäkseen klaanikonflikteja ja klaanimilitioiden aiheuttamia väkivaltaisuuksia. ACLED:n mukaan Nugaalin ja Soolin[[32]](#footnote-32) maakunnissa sekä Togdheerin maakunnassa sijaitsevassa Buuhoodlen piirikunnassa raportoitiin verrattain vähemmän turvallisuusvälikohtauksia. Nugaalin maakunnassa turvallisuusvälikohtaukset keskittyivät Garowen kaupunkiin, missä väkivallasta olivat vastuussa klaanimilitiat, tuntemattomat aseelliset ryhmät ja Puntmaan poliisivoimat. Soolin ja Togdheerin kiistanalaisilla alueilla raportoitiin enimmäkseen klaanikonflikteja ja klaanimilitioiden aiheuttamia väkivaltaisuuksia. Togdheerin maakunnassa Buuhoodlen piirikunnassa raportoitiin lisäksi SSC-militian ja Somalimaan turvallisuusjoukkojen välisiä taisteluita. ACLED:n mukaan siviileihin kohdistuvaa väkivaltaa ja siviiliuhreja raportoitiin kaikkien maakuntien alueilla. Siviileihin kohdistuvasta väkivallasta ja siviiliuhreista olivat useimmiten vastuussa erilaiset klaanimilitiat. Eniten siviiliuhreja raportoitiin Mudugin ja Sanaagin maakunnissa, joiden kohdalla ei ole kuitenkaan varmuutta siitä, kuinka suuri osa siviiliuhreista raportoitiin Puntmaan osavaltion puolella.[[33]](#footnote-33)

Vuonna 2024 al-Shabaabin ja IS Somalian toimintaa raportoitiin Puntmaassa pääasiassa Barin maakunnassa. Myös al-Shabaabin ja IS Somalian vastaiset sotilasoperaatiot ja ilmaiskut keskittyivät Barin maakuntaan.[[34]](#footnote-34) Vuosien 2024-2025 vaihteessa Puntmaan turvallisuusjoukot käynnistivät Barin maakunnassa mittavan terrorismin vastaisen sotilasoperaation, jonka kohteena ovat IS Somalian vuoristoalueilla sijaitsevat tukialueet.[[35]](#footnote-35) Sotilasoperaation myötä turvallisuusvälikohtaukset, ja etenkin ilmaiskut, lisääntyivät Barin maakunnassa, ja ennen kaikkea Qandalan piirikunnassa.[[36]](#footnote-36) Maaliskuussa 2025 raportoitiin, että yli 70 000 ihmistä on joutunut siirtymään maan sisäisesti Puntmaassa sotilasoperaatioiden ja klaanikonfliktien seurauksena.[[37]](#footnote-37)

Klaanikonflikteja raportoitiin vuonna 2024 Nugaalin ja Mudugin maakunnissa sekä Soolin, Sanaagin ja Caynin kiistalanalaisilla alueilla.[[38]](#footnote-38) Mudugin pohjoisosissa puhkesi vuonna 2024 raskaita klaanien välisiä konflikteja maa- ja vesikiistojen takia. Klaanien välisiä konflikteja raportoitiin Galdogobin ja Jariibanin piirikunnissa, missä ainakin 34 000 ihmistä joutui jättämään kotinsa klaanikonfliktien seurauksena vuoden 2024 aikana.[[39]](#footnote-39) Klaanikonfliktit aiheuttivat naisten, lasten, vanhusten ja sairaiden maan sisäistä siirtymistä, keskeyttivät lasten koulunkäynnin, rajoittivat ihmisten liikkumisvapautta sekä vaikuttivat elinkeinoihin ja terveydenhuollon saatavuuteen.[[40]](#footnote-40) Lisäksi ainakin seitsemän siviilin raportoitiin saaneen surmansa ja 16 siviilin loukkaantuneen väkivaltaisissa yhteenotoissa.[[41]](#footnote-41) Soolin maakunnassa puhkesi vuonna 2023 SSC-klaanimilitioiden ja Somalimaan turvallisuusjoukkojen välinen konflikti.[[42]](#footnote-42) Vuoteen 2024 mennessä konfliktiin liittyvät taistelut taukosivat Soolissa, ja vuonna 2024 konfliktin raportoitiin olevan pysähtyneenä SSC-Khatumon ja Somalimaan välisellä rintamalinjalla, missä tilanne osapuolten välillä on vakaa mutta jännitteinen.[[43]](#footnote-43) Loppuvuoden 2023 ja vuoden 2024 aikana konfliktiin liittyvät yhteenotot ja klaanikonfliktit levisivät kuitenkin Sanaagin ja Caynin alueille.[[44]](#footnote-44) Loppuvuonna 2024 klaanikonfliktit aiheuttivat merkittävää maan sisäistä siirtymistä Sanaagin ja Caynin alueilla.[[45]](#footnote-45) Sanaagin maakunnassa lähes 43 000 ihmistä joutui pakenemaan Ceerigaabon kaupungista klaaniväkivallan seurauksena.[[46]](#footnote-46) Togdheerin maakunnassa Buuhoodlen piirikunnassa klaanimilitioiden väliset konfliktit johtivat noin 26 550 ihmisen maan sisäiseen siirtymiseen.[[47]](#footnote-47) Loppuvuonna 2024 turvallisuustilanteen raportoitiin olevan epävakaa sekä Ceerigaabossa että Buuhoodlessa.[[48]](#footnote-48) Landinfon maatietoselvityksen mukaan Galkayon kaupungissa ei ole raportoitu rajakonfliktiin liittyviä merkittäviä konflikteja sitten vuonna 2017 solmitun rauhansopimuksen.[[49]](#footnote-49)

Puntmaassa on oma virallinen oikeusjärjestelmänsä, joka on Somalian osavaltioista edistynein.[[50]](#footnote-50) Virallisten oikeusistuimien rinnalla toimii islamilainen sharia-laki ja perinteinen *xeer*-tapaoikeus, joiden yhdistelmiä sovelletaan kaikkialla Somaliassa.[[51]](#footnote-51) Oikeusjärjestelmän riippumattomuus on kyseenalainen kaikilla Somalian alueilla. Yleisesti ihmisillä on vain vähän luottamusta virallisiin oikeusinstituutioihin, joita pidetään vaikeasti saavutettavina, kalliina ja tehottomina sekä alttiina poliittiselle ja klaanipohjaiselle vaikuttamiselle.[[52]](#footnote-52) Puntmaassa klaanit käsittelevät useimmat ristiriitatilanteet oikeuslaitoksen tai poliisin sijaan käyttämällä tapaoikeutta.[[53]](#footnote-53)

Puntmaassa esiintyy ihmisoikeusloukkauksia, kuten seksuaalista väkivaltaa, kidutusta, surmia ja ihmiskauppaa. Puntmaassa esiintyviä ihmisoikeusongelmia ovat myös hallituksen arvostelijoiden, kuten toimittajien, mielivaltaiset pidätykset, vähemmistöryhmiin kohdistuva syrjintä, naisten marginalisaatio ja edustuksen puute politiikassa sekä HIV-positiivisiin kohdistuva stigma. Kansalaisilta evätään usein heidän perusoikeutensa.[[54]](#footnote-54) Puntmaassa sotilastuomioistuimet ovat tuominneet kuolemaan ihmisiä, joista osa on ollut alaikäisiä väitettyjen rikosten tapahtumahetkellä.[[55]](#footnote-55)

YK:n humanitaaristen asioiden koordinointitoimisto OCHA:n raportoinnin perusteella Puntmaan humanitaariseen tilanteeseen vaikuttavat vuorottelevat kuivuus- ja tulvakaudet sekä sotilasoperaatioiden ja klaanikonfliktien aiheuttama maan sisäinen siirtyminen.[[56]](#footnote-56) Loppuvuonna 2023 ja keväällä 2024 rankkasateet ja niiden aiheuttamat tulvat aiheuttivat Puntmaassa maan sisäistä siirtymistä sekä tuhoa infrastruktuurille, maanviljelylle ja karjalle. Tulvat vaikuttivat Puntmaassa muun muassa teillä liikkumiseen, palveluiden saatavuuteen ja koulunkäyntiin. Loppuvuonna 2023 rankkasateet ja tulvat vaikuttivat Puntmaassa väliaikaisesti 201 000 ihmiseen ja pakottivat 101 000 ihmistä jättämään väliaikaisesti kotinsa. Lisäksi kuuden ihmisen raportoitiin saaneen surmansa rankkasateiden ja tulvien seurauksena. Tulvien aiheuttamia tuhoja ja maan sisäistä siirtymistä raportoitiin Pohjois-Mudugissa. Keväällä 2024 tulvat ja rankkasateet vaikuttivat Puntmaassa 8400 ihmiseen. Tulvien aiheuttamia tuhoja ja maan sisäistä siirtymistä raportoitiin Pohjois-Mudugissa sekä Nugaalin ja Barin maakuntien alueilla.[[57]](#footnote-57) Lisäksi Puntmaassa puhkesi vuoden 2024 alussa koleraepidemia, joka aiheutti koleratapauksia ja -kuolemia etenkin suurissa kaupungeissa.[[58]](#footnote-58)

Alkuvuonna 2025 OCHA raportoi, että Puntmaassa kärsitään kuivuuden vaikutuksista. OCHA:n mukaan Puntmaassa lähes 800 000 ihmisellä on vaikeuksia löytää vettä, ruokaa ja laidunmaita. Humanitaarista tilannetta Puntmaassa pahentavat entisestään sotilasoperaatioiden ja klaanikonfliktien aiheuttama maan sisäinen siirtyminen.[[59]](#footnote-59) Maailman pakolaisjärjestö UNHCR:n mukaan Barin ja Nugaalin maakuntien alueella elää lähes 300 000 maan sisäisesti siirtymään joutunutta ihmistä, minkä lisäksi Mudugin, Soolin ja Sanaagin maakuntien alueilla elää yli 300 000 maan sisäisesti siirtymään joutunutta ihmistä.[[60]](#footnote-60) Keväällä 2025 pitkittyneitä kuivuusolosuhteita seurasivat rankkasateet, jotka ovat vaikuttaneet Puntmaassa 27 000 ihmiseen Barin ja Nugaalin maakunnissa sekä vahingoittaneet infrastruktuuria ja aiheuttaneet teiden ja asuinalueiden tulvimista. Barin maakunnassa nainen ja kaksi lasta saivat surmansa syöksytulvan seurauksena.[[61]](#footnote-61)

Alkuvuonna 2025 akuutin ruokaturvattomuuden raportoitiin olevan kriisitasolla (IPC 3) Barin maakunnan pohjoisosissa sekä Puntmaan IDP-leireillä. Akuutin aliravitsemuksen raportoitiin olevan vakavalla tasolla Mudugin pohjoisosissa, Nugaalin eteläosissa, Bossason kaupungissa ja Garowen IDP-leireillä, sekä kriittisellä tasolla Bossason ja Galkayon IDP-leireillä. Barin, Nugaalin ja Mudugin maakunnissa lähes 690 000 ihmistä elää kriisi- tai hätätason (IPC 3 tai IPC 4) ruokaturvattomuudessa. Lisäksi Soolin ja Sanaagin maakunnissa yli 153 000 ihmistä elää kriisi- tai hätätason ruokaturvattomuudessa.[[62]](#footnote-62) Keväällä 2025 akuutin ruokaturvattomuuden ennustetaan nousevan kriisitasolle ja akuutin aliravitsemuksen vakavalle tai kriittiselle tasolle lähes koko Puntmaassa.[[63]](#footnote-63)

## Lähteet

ACAPS 19.3.2025. *Somalia: Impact of clan conflicts*. <https://www.acaps.org/fileadmin/Data_Product/Main_media/20250319_ACAPS_Crisis_Impact_of_clan_conflicts_in_Somalia.pdf> (käyty 2.5.2025).

ACLED (Armed Conflict Location & Event Data Project)

18.4.2025. *Data Export Tool* (turvallisuusvälikohtaukset Somaliassa aikavälillä 1.1.2025-31.3.2025). <https://acleddata.com/data-export-tool/> (käyty 28.4.2025).

21.3.2025. *Data Export Tool* (turvallisuusvälikohtaukset Somaliassa aikavälillä 1.1.2024-31.12.2024). <https://acleddata.com/data-export-tool/> (käyty 31.3.2025).

26.4.2024. *Somalia: Dispute Over Constitutional Amendment and Increased al-Shabaab Attacks.* <https://acleddata.com/2024/04/26/somalia-situation-update-april-2024-dispute-over-constitutional-amendment-and-increased-al-shabaab-attacks/> (käyty 2.5.2025).

1.3.2024. *Situation Update February 2024. Somalia: Al-Shabaab's Infiltration of a Military Base in Mogadishu and Somaliland's Conflict*. <https://acleddata.com/2024/03/01/situation-update-february-2024-al-shabaabs-infiltration-of-a-military-base-in-mogadishu-and-somalilands-conflict/> (käyty 2.5.2025).

15.1.2024. *Situation Update January 2024. The Complexities of the Somaliland-Ethiopia Sea Access Deal*. <https://acleddata.com/2024/01/26/somalia-situation-update-january-2024-the-complexities-of-the-somaliland-ethiopia-sea-access-deal/> (käyty 29.4.2025).

Bertelsmann Stiftung

2024. *Somalia Country Report 2024*. <https://bti-project.org/en/reports/country-report/SOM> (käyty 28.4.2025).

2022. *Somalia Country Report 2022*. <https://bti-project.org/en/reports/country-report/SOM> (käyty 6.5.2025).

Crisis Group (International Crisis Group)

2025. *CrisisWatch* (Somalia, January 2025 – March 2025). <https://www.crisisgroup.org/crisiswatch/database?location%5B%5D=12&crisis_state=&created=custom&from_month=1&from_year=2025&to_month=3&to_year=2025> (käyty 2.5.2025).

11.12.2024. *Somaliland's Peaceful Handover Withstands Neighbourhood Strains*. <https://www.crisisgroup.org/africa/horn-africa/somaliland/somalilands-peaceful-handover-withstands-neighbourhood-strains> (käyty 29.4.2025).

12.3.2024. *Lessons from the Missed Opportunity in Puntland's Polls*. <https://www.crisisgroup.org/africa/horn-africa/somalia/lessons-missed-opportunity-puntlands-polls> (käyty 28.4.2025).

2024a. *CrisisWatch* (Somalia, January 2024 - December 2024). <https://www.crisisgroup.org/crisiswatch/database?location%5B0%5D=12&crisis_state=&created=custom&from_month=1&from_year=2024&to_month=12&to_year=2024&page=0> (käyty 28.4.2025).

2024b. *CrisisWatch* (Somaliland, January 2024 - December 2024). <https://www.crisisgroup.org/crisiswatch/database?location%5B0%5D=117&crisis_state=&created=custom&from_month=1&from_year=2024&to_month=12&to_year=2024&page=0> (käyty 2.5.2025).

2023. *CrisisWatch* (Somaliland, January 2023 – December 2023). <https://www.crisisgroup.org/crisiswatch/database?location%5B0%5D=117&crisis_state=&created=custom&from_month=1&from_year=2023&to_month=12&to_year=2023&page=0> (käyty 2.5.2025).

EASO (European Asylum Support Office)

9/2021. *Country of Origin Information Report. Somalia: Key sosio-economic indicators*. <https://coi.euaa.europa.eu/administration/easo/PLib/2021_09_EASO_COI_Report_Somalia_Key_socio_economic_indicators.pdf> (käyty 5.5.2025).

7/2021. *Country of Origin Information Report. Somalia: Actors*. <https://coi.euaa.europa.eu/administration/easo/PLib/2021_07_EASO_COI_Report_Somalia_Actors.pdf> (käyty 6.5.2025).

Flightradar24 [päiväämätön]. *Airports in Somalia*. <https://www.flightradar24.com/data/airports/somalia> (käyty 5.5.2025).

Hallinto- ja turvallisuusanalyysiosasto 2021. *Galkayo*. Turvallisuus- ja vakausarviointi, toimitettu EASO-EU:lle. Julkaisematon kirjallinen lähde. Tämä osasto työskentelee Somalian turvallisuuden ja vakauden parissa. Yksi sen tehtävistä on Somalian vakautusprosessin seuranta ja analysointi. Osaston organisaatio ei julkaise turvallisuusanalyysiaan, koska sen tarkoitus on taata oman henkilöstönsä turvallisuus. Organisaatio haluaa pysyä nimettömänä turvallisuussyistä. Dokumentti on saatavilla Tellus-maatietokannasta.

HIPS (The Heritage Institute for Policy Studies)

1/2025. *Rule of Law and Independent Judiciary in Somalia*. <https://heritageinstitute.org/wp-content/uploads/2025/01/Rule-of-Law-and-Independent-Judiciary-in-Somalia-1.pdf> (käyty 2.5.2025).

5/2024. *State Of Somalia 2023 Report*. <https://heritageinstitute.org/state-of-somalia-2023-report/> (käyty 2.5.2025).

HRW (Human Rights Watch)

2025. *Somalia. Events of 2024*. <https://www.hrw.org/world-report/2025/country-chapters/somalia> (käyty 6.5.2025).

2024. *Somalia. Events of 2023*. <https://www.hrw.org/world-report/2024/country-chapters/somalia> (käyty 6.5.2025).

IPC (Integrated Food Security Phase Classification)

29.3.2025. *Somalia: IPC Acute Food Insecurity and Acute Malnutrition Analysis (April - June 2025).* <https://www.ipcinfo.org/fileadmin/user_upload/ipcinfo/docs/IPC_Somalia_Acute_Food_Insecurity_Malnutrition_Jan_Jun2025_Report.pdf> (käyty 7.5.2025).

24.2.2025. *Somalia: IPC Acute Food Insecurity and Acute Malnutrition Analysis (January to June 2025)*. Saatavilla Reliefweb-tietokannassa: <https://reliefweb.int/report/somalia/somalia-ipc-acute-food-insecurity-and-acute-malnutrition-analysis-january-june-2025-published-24-february-2025> (käyty 7.5.2025).

Landinfo 30.8.2024. *Somalia: Klan- og sikkerhetsrelaterte forhold i Puntland*. <https://landinfo.no/wp-content/uploads/2024/08/Somalia-respons-Klan-og-sikkerhetsrelaterte-forhold-i-Puntland-30082024.pdf> (käyty 28.4.2025).

Logistics Cluster [päiväämätön]. *2.2. Somalia Aviation*. <https://lca.logcluster.org/22-somalia-aviation> (käyty 5.5.2025).

OCHA (United Nations Office for the Coordination of Humanitarian Affairs)

22.4.2025. *Somalia: 2025 Gu (April to June) Seasonal Flash Floods - Flash Update No. 1 (as of 22 April 2025).* <https://www.unocha.org/publications/report/somalia/somalia-2025-gu-april-june-seasonal-flash-floods-flash-update-no-1-22-april-2025> (käyty 5.5.2025).

16.4.2025. *Somalia Monthly Humanitarian Update, March 2025*. <https://www.unocha.org/publications/report/somalia/somalia-monthly-humanitarian-update-march-2025> (käyty 5.5.2025).

22.1.2025. *Somalia 2025 Humanitarian Needs and Response Plan*. Saatavilla Reliefweb-tietokannassa: <https://reliefweb.int/report/somalia/somalia-2025-humanitarian-needs-and-response-plan-hnrp> (käyty 6.5.2025).

18.12.2024. *Somalia: Armed Violence in Ceerigaabo town, Sanaag region Flash Update No.1 (as of 18 December 2024)*. <https://www.unocha.org/publications/report/somalia/somalia-armed-violence-ceerigaabo-town-sanaag-region-flash-update-no1-18-december-2024> (käyty 6.5.2025).

13.8.2024. *Somalia Situation Report, 13 Aug 2024*. <https://www.unocha.org/publications/report/somalia/somalia-situation-report-13-aug-2024> (käyty 5.5.2025).

21.4.2024. *Somalia Monthly Humanitarian Update, March/April 2024*. <https://www.unocha.org/publications/report/somalia/somalia-monthly-humanitarian-update-marchapril-2024> (käyty 5.5.2025).

20.7.2023. *Somalia: Administrative Reference Map, As of 20 July 2023*. <https://www.unocha.org/publications/map/somalia/somalia-administrative-reference-map-20-july-2023> (käyty 29.4.2025).

9.11.2022. *Somalia - Airports*. <https://data.humdata.org/dataset/somalia-airports> (käyty 5.5.2025).

PolGeoNow (Political Geography Now) 30.7.2024. *Preview of 2024 Somalia Control Map*. <https://controlmaps.polgeonow.com/2024/07/preview-of-2024-somalia-control-map/> [edellyttää kirjautumista] (käyty 28.4.2025).

SJS (Somali Journalists Syndicate) 14.12.2024. *SJS interactive panel discussion on human rights brings together defenders and police in Puntland.* <https://sjsyndicate.org/2024/12/14/sjs-interactive-panel-discussion-on-human-rights-brings-together-defenders-and-police-in-puntland/> (käyty 6.5.2025).

UN-Habitat 17.10.2024. *Bosaso City Strategy*. <https://www.undp.org/somalia/publications/bosaso-city-strategy-2024> (käyty 28.4.2025).

UNHCR (The United Nations High Commissioner for Refugees)

22.3.2025. *UNHCR Somalia: Refugee & Asylum Seekers / Returnees / IDP Population Map (February 2025)*. Saatavilla Reliefweb-tietokannassa: <https://reliefweb.int/map/somalia/unhcr-somalia-refugee-asylum-seekers-returnees-idp-population-map-february-2025> (käyty 5.5.2025).

31.12.2024. *Flash Alert #21 - Recent Clan Clashes in Jiicboor Village, Galdogob District, Mudug Region, Displaces Thousands*. <https://data.unhcr.org/en/documents/details/113492> (käyty 6.5.2025).

5.11.2024. *Flash Alert 18 Escalating Clan Conflict in Buuhoodle District, Togdheer Region Displaces Over 26,000 Individuals*. <https://data.unhcr.org/en/documents/details/112279> (käyty 6.5.2025).

8.7.2024. *Flash Alert #11 Inter-Clan Conflict Displaces Over 2,910 Individuals in Jariiban District, Mudug Region*. <https://data.unhcr.org/en/documents/details/109739> (käyty 6.5.2025).

25.6.2024. *Intense Clan Conflict in West Mudug Displaces Over 5,820 Individuals*. <https://data.unhcr.org/en/documents/download/109740> (käyty 6.5.2025).

UN HRC (United Nations Human Rights Council) 23.8.2024. *Report of the Independent Expert on the situation of human rights in Somalia. A/HRC/57/80*. <https://documents.un.org/doc/undoc/gen/g24/142/08/pdf/g2414208.pdf> (käyty 6.5.2025).

UNSC (United Nations Security Council)

28.3.2025. *Report of the Secretary-General on Somalia*. S/2025/194. <https://documents.un.org/doc/undoc/gen/n25/068/71/pdf/n2506871.pdf> (käyty 2.5.2025).

28.10.2024. *Letter dated 15 October 2024 from the Chair of the Security Council Committee pursuant to resolution 2713 (2023) concerning Al-Shabaab addressed to the President of the Security Council*. S/2024/748. <https://digitallibrary.un.org/record/4066421?ln=en&v=pdf> (käyty 2.5.2025).

2.10.2023. *Letter dated 29 September 2023 from the Chair of the Security Council Committee pursuant to resolution 751 (1992) concerning Al-Shabaab addressed to the President of the Security Council. S/2023/724.* <https://digitallibrary.un.org/record/4023494?ln=en> (käyty 5.5.2025).

USDOS (U.S. Department of State) 11.3.2020. *2019 Country Reports on Human Rights Practices: Somalia.* <https://www.state.gov/reports/2019-country-reports-on-human-rights-practices/somalia/> (käyty 6.5.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. UN-Habitat 17.10.2024, s. 28; Landinfo 30.8.2024, s. 1, 3. [↑](#footnote-ref-1)
2. ACLED 26.4.2024. [↑](#footnote-ref-2)
3. UN HRC 23.8.2024, s. 3; Crisis Group 2024a. [↑](#footnote-ref-3)
4. Landinfo 30.8.2024, s. 3, 5; Bertelsmann Stiftung 2024. [↑](#footnote-ref-4)
5. UN-Habitat 17.10.2024, s. 28; Landinfo 30.8.2024, s. 3. [↑](#footnote-ref-5)
6. Bertelsmann Stiftung 2024. [↑](#footnote-ref-6)
7. UN-Habitat 17.10.2024, s. 30. [↑](#footnote-ref-7)
8. Landinfo 30.8.2024, s. 3-4. [↑](#footnote-ref-8)
9. Crisis Group 12.3.2024, Crisis Group 2024a. [↑](#footnote-ref-9)
10. HIPS 5/2024, s. 20-21, 23-24; Crisis Group 12.3.2024; HRW 2024 [↑](#footnote-ref-10)
11. Landinfo 30.8.2024, s. 4; Crisis Group 12.3.2024; Crisis Group 2024a. [↑](#footnote-ref-11)
12. Landinfo 30.8.2024, s. 4; Crisis Group 12.3.2024. [↑](#footnote-ref-12)
13. Landinfo 30.8.2024, s. 1; OCHA 20.7.2023. [↑](#footnote-ref-13)
14. Landinfo 30.8.2024, s. 1, 10; PolGeoNow 30.7.2024; Bertelsmann Stiftung 2024; OCHA 20.7.2023. [↑](#footnote-ref-14)
15. Suurin osa Puntmaan väestöstä kuuluu Darod-klaaniperheeseen kuuluviin Harti-klaaneihin, joista suurimmat ovat Majerteen, Dhulbahante ja Warsangeli. (Landinfo 30.8.2024, s. 2; EASO 7/2021, s. 102.) [↑](#footnote-ref-15)
16. Landinfo 30.8.2024, s. 1-2. [↑](#footnote-ref-16)
17. UN-Habitat 17.10.2024, s. 58, 142; OCHA 9.11.2022; EASO 9/2021, s. 20, 55; Hallinto- ja turvallisuusosasto 2021, s. 2; Flightradar24 [päiväämätön]; Logistics Cluster [päiväämätön]. [↑](#footnote-ref-17)
18. Landinfo 30.8.2024, s. 2. [↑](#footnote-ref-18)
19. Landinfo 30.8.2024, s. 1, 3-5, 6-11. [↑](#footnote-ref-19)
20. Bertelsmann Stiftung 2024. [↑](#footnote-ref-20)
21. PolGeoNow 30.7.2024. [↑](#footnote-ref-21)
22. Sool, Sanaag ja Cayn -militia. [↑](#footnote-ref-22)
23. Crisis Group 11.12.2024; ACLED 15.1.2024. [↑](#footnote-ref-23)
24. PolGeoNow 30.7.2024. [↑](#footnote-ref-24)
25. PolGeoNow 30.7.2024; Landinfo 30.8.2024, s. 6-7. [↑](#footnote-ref-25)
26. UNSC 28.10.2024, s. 4. [↑](#footnote-ref-26)
27. UNSC 28.10.2024, s. 13; PolGeoNow 30.7.2024. [↑](#footnote-ref-27)
28. Landinfo 30.8.2024, s. 5. [↑](#footnote-ref-28)
29. Ceerigaabon ja Ceel Afweynen piirikunnat sijaitsevat Puntmaan ja Somalimaan välisellä kiistanalaisella raja-alueella (PolGeoNow 30.7.2024; OCHA 20.7.2023). ACLED-konfliktitietokannasta ei käy selkeästi ilmi, ovatko kyseisissä piirikunnissa raportoidut turvallisuusvälikohtaukset tapahtuneet Puntmaan vai Somalimaan puolella. [↑](#footnote-ref-29)
30. Mudugin maakunnassa on huomioitu kolmen pohjoisimman piirikunnan, eli Gaalkacyon, Jariibanin ja Galdogobin alueilla raportoidut turvallisuusvälikohtaukset. [↑](#footnote-ref-30)
31. Gaalkacyon piirikunta sijaitsee puoliksi Puntmaan ja puoliksi Galmudugin osavaltion alueella (OCHA 20.7.2023). ACLED-konfliktitietokannasta ei käy selkeästi ilmi, ovatko kyseisessä piirikunnassa raportoidut turvallisuusvälikohtaukset tapahtuneet Puntmaan vai Galmudugin puolella. [↑](#footnote-ref-31)
32. Soolin maakunnassa on huomioitu kolmen itäisimmän piirikunnan, eli Laas Caanoodin, Xudunin ja Taleexin alueilla raportoidut turvallisuusvälikohtaukset. [↑](#footnote-ref-32)
33. ACLED 21.3.2025. [↑](#footnote-ref-33)
34. ACLED 21.3.2025. [↑](#footnote-ref-34)
35. UNSC 28.3.2025, s. 3; Crisis Group 2025. [↑](#footnote-ref-35)
36. ACLED 18.4.2025. [↑](#footnote-ref-36)
37. OCHA 16.4.2025, s. 4. [↑](#footnote-ref-37)
38. ACLED 21.3.2025; ACAPS 19.3.2025, s. 1, 3-4. [↑](#footnote-ref-38)
39. ACAPS 19.3.2025, s. 2, 7; UNHCR 31.12.2024, s. 1-2; OCHA 13.8.2024, s. 2; UNHCR 8.7.2024, s. 1-2; UNHCR 25.6.2024, s. 1-2. [↑](#footnote-ref-39)
40. UNHCR 31.12.2024, s. 1-2; OCHA 13.8.2024, s. 2; UNHCR 8.7.2024, s. 1-2; UNHCR 25.6.2024, s. 1-2. [↑](#footnote-ref-40)
41. UNHCR 31.12.2024, s. 1-2; UNHCR 8.7.2024, s. 1; UNHCR 25.6.2024, s. 1. [↑](#footnote-ref-41)
42. UNSC 2.10.2023, s. 17-18; Crisis Group 2023. [↑](#footnote-ref-42)
43. Crisis Group 2024b; Crisis Group 2023. [↑](#footnote-ref-43)
44. ACLED 23.1.2025; ACLED 1.3.2024; Crisis Group 2024b. [↑](#footnote-ref-44)
45. OCHA 18.12.2024; UNHCR 5.11.2024, s. 1-2. [↑](#footnote-ref-45)
46. OCHA 18.12.2024. [↑](#footnote-ref-46)
47. UNHCR 5.11.2024, s. 1-2. [↑](#footnote-ref-47)
48. OCHA 18.12.2024; UNHCR 5.11.2024, s. 1. [↑](#footnote-ref-48)
49. Landinfo 30.8.2024, s. 10. [↑](#footnote-ref-49)
50. HIPS 1/2025, s. 31; Bertelsmann Stiftung 2024; UN-Habitat 17.10.2024, s. 30. [↑](#footnote-ref-50)
51. Bertelsmann Stiftung 2024; Bertelsmann Stiftung 2022. [↑](#footnote-ref-51)
52. Bertelsmann Stiftung 2024. [↑](#footnote-ref-52)
53. Landinfo 30.8.2024, s. 4; USDOS 11.3.2020. [↑](#footnote-ref-53)
54. SJS 14.12.2024. [↑](#footnote-ref-54)
55. HRW 2025; HRW 2024. [↑](#footnote-ref-55)
56. OCHA 22.4.2025; OCHA 16.4.2025, s. 4; OCHA 13.8.2024, s. 20-21, 45, 69. [↑](#footnote-ref-56)
57. OCHA 13.8.2024, s. 13-14, 20-21, 34, 38, 45, 48, 69, 72, 92. [↑](#footnote-ref-57)
58. OCHA 22.1.2025, s. 8; OCHA 23.8.2024, s. 6; OCHA 21.4.2024, s. 1, 3. [↑](#footnote-ref-58)
59. OCHA 16.4.2025, s. 4. [↑](#footnote-ref-59)
60. UNHCR 22.3.2025. [↑](#footnote-ref-60)
61. OCHA 22.4.2025. [↑](#footnote-ref-61)
62. IPC 24.2.2025, s. 1, 3. [↑](#footnote-ref-62)
63. IPC 29.3.2025, s. 1. [↑](#footnote-ref-63)